শিরিন হাসিম

**শিরিন হাসিম** একজন দক্ষিণ আফ্রিকীয় রাষ্ট্রবিজ্ঞানী, ইতিহাসবিদ এবং লিঙ্গ গবেষণা ও আফ্রিকান স্টাডিজের পণ্ডিত। তিনি উইটওয়াটারসরান্ড বিশ্ববিদ্যালয়-এর রাষ্ট্রবিজ্ঞান বিভাগের অধ্যাপক, যেখানে তিনি ইনস্টিটিউট ফর সোশ্যাল অ্যান্ড ইকোনমিক রিসার্চের সাথেও যুক্ত। ২০১৯ সালে তিনি লিঙ্গ এবং আফ্রিকান রাজনীতির ক্ষেত্রে 'কানাডা ১৫০ রিসার্চ চেয়ার' হিসেবে নিযুক্ত হন এবং কার্লটন বিশ্ববিদ্যালয়-এর ইনস্টিটিউট ফর আফ্রিকান স্টাডিজে সাত বছরের জন্য দায়িত্ব পালন শুরু করেন। হাসিম ছিলেন দক্ষিণ আফ্রিকার রাষ্ট্রবিজ্ঞানের প্রথম অশ্বেতকায় নারী পূর্ণ অধ্যাপক।

## কর্মজীবন
হাসিম টরন্টোর ইয়র্ক বিশ্ববিদ্যালয় থেকে পিএইচডি ডিগ্রি অর্জন করেন।

২০০৬ সালে হাসিম 'উইমেনস অর্গানাইজেশনস অ্যান্ড ডেমোক্রেসি ইন সাউথ আফ্রিকা: কনটেস্টিং অথরিটি' নামক একটি বই প্রকাশ করেন। এই বইটিতে তিনি ১৯৮০ ও ১৯৯০-এর দশকের দক্ষিণ আফ্রিকীয় মুক্তি আন্দোলনে নারীদের ভূমিকা বিশ্লেষণ করার জন্য আর্কাইভাল গবেষণা, সাক্ষাৎকার এবং পর্যবেক্ষণমূলক অধ্যয়ন ব্যবহার করেছেন। হাসিম বিশেষভাবে বর্ণবাদবিরোধী আন্দোলনের শেষ কয়েক বছর এবং গণতান্ত্রিক শাসনের প্রথম কয়েক বছরে নারী আন্দোলনের চালিকাশক্তি হিসেবে নারীবাদ এবং জাতীয়তাবাদের আদর্শের মধ্যকার উত্তজনা বা দ্বন্দ্বের ওপর আলোকপাত করেছেন। বর্ণবাদী রাজনৈতিক ব্যবস্থা ভেঙে ফেলার মূল লক্ষ্যের কাছে নারীদের সমস্যাগুলোকে সে সময় গুরুত্বহীন মনে করা হতো, যদিও নতুন রাজনৈতিক ব্যবস্থা গড়ার লড়াইয়ে নারীরা ছিলেন অন্যতম প্রধান শক্তি। হাসিম আফ্রিকা, লাতিন আমেরিকা, ইউরোপ এবং মার্কিন যুক্তরাষ্ট্রের নারীবাদী পাণ্ডিত্যকে একত্রিত করে দেখিয়েছেন যে তিনি যে নারী সংগঠনগুলো অধ্যয়ন করেছেন সেগুলো শুধু নারীবাদী বা শুধু জাতীয়তাবাদী ছিল না, বরং একই সাথে উভয়ই ছিল। হাসিমের এই বইটি ২০০৭ সালে আমেরিকান পলিটিক্যাল সায়েন্স অ্যাসোসিয়েশন থেকে ভিক্টোরিয়া শাক পুরস্কার লাভ করে।

হাসিম 'নো শর্টকাটস টু পাওয়ার: আফ্রিকান উইমেন ইন পলিটিক্স অ্যান্ড পলিসি মেকিং' (২০০৩) বইটির সহ-সম্পাদক ছিলেন। এছাড়া তিনি ২০০৮ সালে প্রকাশিত 'গো হোম অর ডাই হেয়ার: ভায়োলেন্স, জেনোফোবিয়া অ্যান্ড দ্য রিইনভেনশন অফ ডিফারেন্স ইন সাউথ আফ্রিকা' বইটির অন্যতম সম্পাদক ছিলেন।

২০১৭-২০১৮ শিক্ষাবর্ষে হাসিম হার্ভার্ড বিশ্ববিদ্যালয়ের র‍্যাডক্লিফ ইনস্টিটিউট ফর অ্যাডভান্সড স্টাডিতে ভিজিটিং প্রফেসর হিসেবে ছিলেন। সেখানে তিনি 'ফাতিমা মীর: ভয়েসেস অফ লিবারেশন' নিয়ে কাজ করেন, যা ২০১৯ সালে প্রকাশিত হয়। বইটি ২০২০ সালের মেল অ্যান্ড গার্ডিয়ান হিউম্যানিটিজ অ্যাওয়ার্ডের সেরা নন-ফিকশন মনোগ্রাফের তালিকায় অন্তর্ভুক্ত ছিল।

২০১৯ সালে হাসিম কার্লটন বিশ্ববিদ্যালয়ে সাত বছরের জন্য 'কানাডা ১৫০ রিসার্চ চেয়ার' হিসেবে নিযুক্ত হন। দক্ষিণ আফ্রিকার উইমেনস লিভিং হিস্ট্রি মনুমেন্টের স্টিয়ারিং কমিটির সদস্য হিসেবে তিনি আফ্রিকার প্রথম নারী ইতিহাস জাদুঘর গড়ে তোলার প্রকল্পে কাজ করছেন।

## নির্বাচিত কাজ
**উইমেনস অর্গানাইজেশনস অ্যান্ড ডেমোক্রেসি ইন সাউথ আফ্রিকা: কনটেস্টিং অথরিটি* (২০০৬)
**ফাতিমা মীর: ভয়েসেস অফ লিবারেশন* (২০১৯)

## নির্বাচিত পুরস্কার
*ভিক্টোরিয়া শাক পুরস্কার (২০০৭)
*কানাডা ১৫০ রিসার্চ চেয়ার (২০১৯)

## তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:দক্ষিণ আফ্রিকীয় নারী সমাজ বিজ্ঞানী
বিষয়শ্রেণী:২১ শতকের দক্ষিণ আফ্রিকীয় নারী লেখক
বিষয়শ্রেণী:ইয়র্ক বিশ্ববিদ্যালয়ের প্রাক্তন শিক্ষার্থী
বিষয়শ্রেণী:কার্লটন বিশ্ববিদ্যালয়ের শিক্ষক
বিষয়শ্রেণী:দক্ষিণ আফ্রিকীয় সমাজ বিজ্ঞানী
বিষয়শ্রেণী:উইটওয়াটারসরান্ড বিশ্ববিদ্যালয়ের শিক্ষক
বিষয়শ্রেণী:হার্ভার্ড বিশ্ববিদ্যালয়ের শিক্ষক
বিষয়শ্রেণী:কানাডায় দক্ষিণ আফ্রিকীয় প্রবাসী
বিষয়শ্রেণী:দক্ষিণ আফ্রিকীয় রাষ্ট্রবিজ্ঞানী
বিষয়শ্রেণী:নারী রাষ্ট্রবিজ্ঞানী